Deċiżjoni tal-Kummissjoni
tat-28 ta’ Frar 1997
li tistipula l-lista ta’ pajjiżi terzi li minnhom l-Istati Membri jawtorizzaw l-importazzjoni ta’ prodotti tal-laħam
(Test b’relevanza għall-Ftehim EE)
(97/222/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat Direttiva tal-Kunsill 72/462/KEE tat-12 ta’ Diċembru 1972 dwar is-saħħa u l-problemi ta’ spezzjonijiet veterinarji ma’ l-importazzjoni ta’ annimali bovini, majjali, ovini u kaprini, laħam frisk jew prodotti tal-laħam minn pajjiżi terzi [1], kif l-aħħar emendata bid-Direttiva 96/91/KE [2], u b’mod partikolari l-Artikoli 21(a) u 22 tagħha,
Wara li kkunsidrat id-Direttiva tal-Kunsill 92/118/KEE tas-17 ta’ Diċembru 1992, li tippreskrivi l-ħtiġiet għas-saħħa ta’ l-annimali u għas-saħħa pubblika li jirregolaw il-kummerċ u l-importazzjoni fil-Komunità ta’ prodotti mhux suġġetti għall-ħtiġiet imsemmija preskritti f’regoli speċifiċi tal-Komunità riferiti fl-Anness A (I) li jinsab mad-Direttiva 89/662/KEE u, fir-rigward ta’ patoġeni, mad-Direttiva 90/425/KEE [3] kif l-aħħar emendata bid-Direttiva 96/90/KE [4] u b’mod partikolari l-Artikolu 10(2)(ċ),
Billi d-Deċiżjoni tal-Kunsill 79/542/KEE [5], kif l-aħħar emendata mid-Deċiżjoni tal-Kummissjoni 97/160/KE [6] tħejji lista ta’ pajjiżi terzi li minnhom l-Istati Membri jawtorizzaw, fost l-oħrajn, importazzjonijiet ta’ prodotti tal-laħam li ġejjin minn laħam li joriġina minn annimali bovini, majjali, solipedi, ngħaġ u mogħoż,
Billi d-Deċiżjoni tal-Kummissjoni 91/449/KE [7] kif l-aħħar emendata bid-Deċiżjoni 96/92/KE [8] tistipula listi ta’ pajjiżi terzi li minnhom l-Istati Membri huma awtorizzati biex jimportaw prodotti tal-laħam minn annimali bovini, majjali, equidae, ngħaġ u mogħoż;
Billi d-Deċiżjoni tal-Kummissjoni 94/85/KE [9] kif l-aħħar emendata bid-Deċiżjoni 96/2/KE [10] tħejji lista ta’ pajjiżi terzi li minnhom l-Istati Membri jawtorizzaw l-importazzjoni ta’ laħam frisk tat-tjur; billi din il-lista tapplika ukoll għall-importazzjonijiet ta’ prodotti tal-laħam li ġejjin mil-laħam tat-tjur;
Billi d-Deċiżjoni tal-Kummissjoni 94/86/KE [11] kif emendata minn Deċiżjoni 96/137/KE [12] tħejji lista ta’ pajjiżi terzi li minnhom l-Istati Membri jawtorizzaw l-importazzjoni ta’ laħam tat-tjur selvaġġi, billi din il-lista tapplika għall-importazzjonijiet ta’ prodotti tal-laħam tat-tjur selvaġġi;
Billi d-Deċiżjoni tal-Kummissjoni 94/278/KE [13] kif l-aħħar emendata bid-Deċiżjoni 96/344/KE [14] tħejji lista ta’ pajjiżi terzi li minnhom l-Istati Membri jawtorizzaw, fost oħrajn, l-importazzjoni ta’ prodotti tal-laħam li ġejjin mil-laħam tal-fenek, laħam ta’ tjur imrobbija fl-irziezet u laħam ta’ annimali bil-pil, imrobbija fl-irziezet;
Billi d-Deċiżjoni tal-Kummissjoni 91/449/KEE hija revokata bid-Deċiżjoni tal-Kummissjoni 97/221/KE [15];
Billi huwa meħtieġa li tiġi stabbilita lista emendata ta’ pajjiżi terzi approvati li minnhom l-Istati Membri jawtorizzaw l-importazzjoni tal-prodotti tal-laħam manifatturati mhux biss mil-laħam li ġej mill-annimali bovini, majjali, equidae, ngħaġ u mogħoż imma ukoll minn laħam tat-tjur imrobbija fl-irziezet, fniek domestiċi u annimali selvaġġi;
Billi l-kategoriji tal-prodotti tal-laħam li jistgħu jkunu importati minn pajjiżi terzi jiddependu fuq is-sitwazzjoni tas-saħħa tal-pajjiż terz jew partijiet ta’ pajjiż terz ta’ manifattura; billi, sabiex ikunu jistgħu jkunu importati, ċerti prodotti tal-laħam iridu jkunu ġew suġġetti għall-trattament partikolari;
Billi d-Direttiva tal-Kunsill 77/99/KEE [16], kif l-aħħar emendata bid-Direttiva tal-Kunsill 95/68/KE [17], tiddefinixxi prodott tal-laħam billi tistipula l-ħtiġiet minimi ta’ trattament; billi ċerti pajjiżi terzi jew ċerti partijiet ta’ pajjiżi terzi li jidhru fuq il-listi msemmija hawn fuq għandhom biss ikunu awtorizzati għall-importazzjonijiet ta’ prodotti tal-laħam li kienu ġew suġġetti għat-trattament sħiħ tas-sħana;
Billi d-Deċiżjoni 97/221/KE tistipula l-kondizzjonijiet tas-saħħa ta’ l-annimali u ċ-ċertifikazzjoni veterinarja li għandha tiġi applikata mill-Istati Membri għall-importazzjoni tal-prodotti tal-laħam minn pajjiżi terzi;
Billi huwa meħtieġ li jiġu stipulati t-trattamenti minimi meħtieġa għall-importazzjoni ta’ dawn il-prodotti minn pajjiż terz ta’ manifattura;
Filwaqt li l-miżuri li għalihom hemm ipprovdut f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Istati Membri għandhom jawtorizzaw l-importazzjonijiet tal-prodotti tal-laħam kif definiti fid-Deċiżjoni 97/221/KE minn pajjiżi terzi jew partijiet ta’ pajjiżi terzi li jidhru fuq il-listi fit-Taqsimiet I, II, u III ta’ l-Anness, b’dan illi huma jkunu għaddew mit-trattament relevanti stipulat fit-Taqsima IV ta’ l-Anness, u jkunu akkumpanjati miċ-ċertifikazzjoni xierqa veterinarja tas-saħħa stipulati fid-Deċiżjoni tal-Kummissjoni 97/221/KE.
Artikolu 2
Din id-Deċiżjoni għandha tgħodd mill-1 ta’ Marzu 1997.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-28 ta’ Frar 1997.